	கட்டழகி! உந்தன் காதலினால் - எங்கள் 	கண்ணன் படுந்துயர் சொல்ல வந்தேன் - உன்னை 	விட்டுப் பிரிந்த நாள் முதலாய் - நல்ல 	வெண்ணெயும் வேம்பாய்க் கசந்த தென்பான்! பாடலின் பின் பகுதியைக் கவனமாகக் கேட்டு வந்த குந்தவை, பாடல் முடிந்ததும், "நல்ல கண்ணன் இந்தச் செந்தமிழ் நாட்டுக்குத் தெய்வமாக வந்து வாய்த்தான்! வெண்ணெய் உண்டு வேய்ங்குழல் ஊதிப் பெண்களுடன் காலங் கழித்துக் கொண்டிருந்தால் மற்ற காரியங்களெல்லாம் என்ன ஆவது?" என்றாள். மறுமொழி சொல்லாமலிருந்த வானதியைப் பார்த்து, "என்னடி மௌனம் சாதிக்கிறாய்? நீயும் கண்ணன் குழலில் மயங்கிவிட்டாயா, என்ன?" என்று கேட்டாள். "அக்கா! என்ன கேட்டீர்கள்?" என்றாள் வானதி. "என்ன கேட்டேனா? உன் கவனம் எங்கே சென்றிருந்தது?"